รองนายกรัฐมนตรี ย้ำ โครงการบางระกำโมเดลใช้ได้ผลรองรับน้ำหลากและหน่วงน้ำจากตอนบนของลุ่มน้ำยม มั่นใจ
รองนายกรัฐมนตรี ย้ำ โครงการบางระกำโมเดลใช้ได้ผลรองรับน้ำหลากและหน่วงน้ำจากตอนบนของลุ่มน้ำยม มั่นใจ สิ้นเดือนสิงหาคมนี้ มีศักยภาพพร้อมรับน้ำหลากแน่นอน







พลเอกฉัตรชัย สาริกัลยะ รองนายกรัฐมนตรี ลงพื้นที่ติดตามการปรับเปลี่ยนปฏิทินการเพาะปลูกข้าวทุ่งบางระกำ เพื่อใช้พื้นที่ทุ่งเป็นพื้นที่รับน้ำหลากในโครงการบางระกำโมเดล ปี 2561 และการช่วยเหลือพื้นที่การเกษตรนอกเขตชลประทานที่มีน้ำน้อย จ.พิษณุโลก  

รองนายกรัฐมนตรี กล่าวว่า แผนงานโครงการบางระกำโมเดลในปีนี้จะเป็นการต่อยอดความสำเร็จจากโครงการบางระกำโมเดล ปี 2560 ในพื้นที่ลุ่มน้ำยม-น่าน ที่ปรับปฏิทินการปลูกข้าวนาปีให้ทำการเพาะปลูกได้ในเดือนเมษายนเร็วขึ้นกว่าเดิม 1 เดือน เพื่อเก็บเกี่ยวให้ทันก่อนถึงเดือนสิงหาคม โดยปีที่ผ่านมาสามารถรองรับน้ำหลากได้ถึง 400 ล้านลูกบาศก์เมตร สามารถหน่วงน้ำที่ไหลหลากมาจากตอนบนของลุ่มน้ำยมผ่านบางอำเภอในเขตจังหวัดสุโขทัยและพิษณุโลก และช่วยบริหารจัดการน้ำของลุ่มน้ำยม-น่าน จึงไม่มีพื้นที่ได้รับผลกระทบจากน้ำท่วมปีที่ผ่านมา ทำให้ปีนี้ขยายผลโครงการบางระกำโมเดลเพิ่มพื้นที่อีก 117,000 ไร่ รวมเป็น 382,000 ไร่ จากเดิม 265,000 ไร่ สามารถรองรับปริมาณน้ำหลากได้รวมกันทั้งหมด 550 ล้านลูกบาศก์เมตร ครอบคลุมเขตโครงการส่งน้ำและบำรุงรักษายมน่าน 290,000 ไร่ ,   โครงการส่งน้ำและบำรุงรักษาเขื่อนนเรศวร 52,000 ไร่ และโครงการส่งน้ำและบำรุงรักษาพลายชุมพล 40,000 ไร่ โดยคลอบคลุมพื้นที่ 2 จังหวัด 5 อำเภอ 20 ตำบล 93 หมูบ้าน ปริมาณน้ำที่ได้รับการจัดสรร 115 ล้านลูกบาศก์เมตร โดยกรมชลประทานได้วางแผนการปลูกข้าวตามปฏิทินการส่งน้ำฤดูนาปี ตั้งแต่ 1 เมษายน – 31 กรกฎาคม 2561 ทั้งนี้ ได้เริ่มทำการเพาะปลูกตั้งแต่วันที่ 1 เมษายน 2561 และเก็บเกี่ยวผลผลิตไปแล้ว 374,524 ไร่ หรือร้อยละ 98 จึงเหลืออยู่ระหว่างเก็บเกี่ยวเพียงร้อยละ 2  คาดว่า จะเก็บเกี่ยวแล้วเสร็จก่อนวันที่ 31 สิงหาคมนี้ เพื่อให้พื้นที่ทั้งหมดพร้อมรองรับปริมาณน้ำหลากตามแผนที่วางไว้


 




ขณะที่ นายทองเปลว กองจันทร์ อธิบดีกรมชลประทาน กล่าวถึงการเตรียมพร้อมรับสถานการณ์น้ำของลุ่มน้ำยมกรณีวิกฤติ ว่า ได้ดำเนินการบริหารจัดการน้ำในพื้นที่โครงการบางระกำโมเดล  โดยการเพิ่มการระบายน้ำในแม่น้ำยมด้วยการผันลงแม่น้ำน่านและแม่น้ำยมสายเก่า พร้อมทั้ง พร่องน้ำเหนือประตูระบายน้ำต่างๆในระดับที่ต่ำกว่าระดับวิกฤติ 2-3 เมตร เพื่อรองรับปริมาณน้ำที่จะผันมาจากแม่น้ำยมผ่านประตูระบายน้ำบ้านหาดสะพานจันทร์ อำเภอสวรรคโลก จังหวัดสุโขทัย และติดตั้งเครื่องสูบน้ำในเขตชุมชนและเครื่องจักรช่อมแซมคันดินเชิงป้องกันในพื้นที่ที่ที่มีความเสี่ยง หากเกิดกรณีวิกฤติปริมาณน้ำมากเกินกว่าความสามารถการระบายที่จะผ่านแม่น้ำยม ในเขตอำเภอเมืองสุโขทัยจะใช้พื้นที่ลุ่มต่ำในโครงการบางระกำโมเดลเป็นพื้นที่รองรับประมาณน้ำหลาก เพื่อป้องกันอุทกภัยในเขตชุมชนเมืองสุโขทัย